TLUXE ฟุ้ง H2/59 ฟื้นตัว โรงไฟฟ้าเริ่มทำรายได้-ธุรกิจเกษตรเข้าไฮซีซั่น
TLUXE ฟุ้ง H2/59 ฟื้นตัว หลังโรงไฟฟ้าเริ่มทำรายได้-เป็นช่วงไฮซีซั่นของธุรกิจเกษตร
31 ส.ค. 2559

นายกิติพัฒน์ ชลวุฒิ ประธานเจ้าหน้าที่บริหาร บริษัท ไทยลักซ์ เอ็นเตอร์ไพรส์ จำกัด (มหาชน) หรือ TLUXE เปิดเผยถึงแนวโน้มผลการดำเนินงานของบริษัทในช่วงครึ่งหลังของปี 59 ว่าจะกลับมาฟื้นตัวได้อย่างต่อเนื่องจากช่วงครึ่งปีแรก เนื่องจากเป็นช่วงไฮซีซั่นของธุรกิจการเกษตร แนวโน้มยอดขายธุรกิจอาหารสัตว์ อย่างเช่น อาหารกุ้งและอาหารปลาเริ่มมีการเติบโตขึ้น หลังจากช่วงที่ผ่านมาผู้เลี้ยงสัตว์น้ำประสบปัญหาภัยแล้ง แต่เชื่อว่าหลังจากนี้ไปเมื่อเข้าสู่ช่วงหน้าฝน ผู้เลี้ยงสัตว์น้ำจะกลับมาเลี้ยงสัตว์ตามปกติ ประกอบกับในช่วงครึ่งปีหลังจะเริ่มมีรายได้จากธุรกิจพลังงานเข้ามา ซึ่งทำให้ผลการดำเนินงานทั้งรายได้และกำไรในครึ่งปีหลังดีกว่าครึ่งปีแรกปี 59 อย่างแน่นอน
“ผลงานในไตรมาส 2 ที่ออกมาถือว่าเป็นที่น่าพอใจ ผลประกอบการกลับมาฟื้นตัวขึ้นจากไตรมาสแรกของปีนี้ อย่างต่อเนื่อง เนื่องจากเป็นช่วงไฮซีซั่นของธุรกิจการเกษตร แนวโน้มยอดขายธุรกิจอาหารสัตว์ อย่างเช่น อาหารกุ้งและอาหารปลาจะเริ่มมีการเติบโตขึ้น รวมถึงการรับจ้างผลิตอาหารสัตว์เลี้ยง บริษัทได้ดำเนินปรับปรุงไลน์การผลิตอาหารปลา ทั้งโรงงานเพชรบุรี และโรงงานสงขลาเรียบร้อยแล้ว โดยสามารถผลิตอาหารปลาร่วมกับอาหารสัตว์เลี้ยงได้ โดยในไตรมาส 2/59 มีรายได้จากการรับจ้างผลิตอาหารสัตว์เลี้ยงเพิ่มขึ้นอย่างต่อเนื่อง คิดเป็นร้อยละ 466.93 เมื่อเทียบกับงวดเดียวกันของปีก่อน”นายกิตติพัฒน์ กล่าว
อนึ่ง ผลประกอบการของบริษัทและบริษัทย่อยในไตรมาส 2/59 สิ้นสุดวันที่ 30 มิถุนายน 2559 มีผลกำไรสุทธิรวม 28.12 ล้านบาท เพิ่มขึ้นร้อยละ 319.70  เมื่อเทียบกับงวดเดียวกันของปีก่อนที่มีกำไรสุทธิ 6.70 ล้านบาท สาเหตุหลักมาจากรายได้อื่น ซึ่งมีกำไรจากเงินลงทุนในหลักทรัพย์และอัตราแลกเปลี่ยน ดอกเบี้ยรับ บริษัทฯมีรายได้อื่นรวมเพิ่มขึ้น 67.51 ล้านบาท ซึ่งคิดเป็นสัดส่วนร้อยละ 4,066.87 เมื่อเปรียบเทียบกับงวดเดียวของปีก่อน  และมีรายได้รวม 410.46 ล้านบาท ลดลงร้อยละ 3.86 เมื่อเทียบกับงวดเดียวกันของปีก่อนที่มีรายได้รวม 426.95 ล้านบาท